DILONGYESHA 18
Mushindo kinyi watukwashaa bakwetu abápete malwa?
Apakitshika masaku kampanda, Batemwe ba Yehowa abelumbuulaa musango umune bwa kukwasha bakwabo abápete malwa. Mushindo wabetatshishaa aulesha shi mbefulene kifulo kya binyibinyi. (Yowano 13:34, 35; 1 Yowano 3:17, 18) Mushindo kinyi watwibakwashaa?
Atutushaa makuta. Pabatukile nsala mu Yudea, beena Kidishitu ba kumpala mu Antyoshe abatumiine bakwabo beena Kidishitu bukwashi bwa makuta. (Bikitshino 11:27-30) Bi mumune na’twe namu lelo uno, su tubapusha shi bakwetu be mbalo kampanda be mu malwa, atwibatuminaa bya buntu byetu pa kukidila ku kakongye keetu.—2 Beena-Kodinto 8:13-15.
Atutushaa bintu bikumbeene kwibakwasha. Bakulu be mu kibundji mubakitshika masaku abakitaa mwabo mooso bwa kuuka mbalo i mwina kakongye ooso na bwa kuuka su e bibuwa. Komite a bukwashi mukumbeene kukunkusha mushindo wa kwabila bya kudya, mema ebuwa a kutoma, bilamba, mbalo ya kulala, na kwibapa manga. Batemwe bebungi abauku ingi midimo yabadi bakumbeene kwikala nayo lukalo abafutaa makuta aabo bwa kwenda mu kukwasha mu kulumbuula kwa mashibo a bakwetu alwile na Mashibo a Bufumu. Kwikala kwetu kwa mu buumune na mayele atudi bapete mu kutumika mu kisaka akwete kwitukwasha bwa kubunga bukwashi na bantu ba kufuba mu nsaa ipeela pakudi lukalo lwabo. Sunga byekala shi atukwashaa ‘bakwetu mu lukumino,’ su kwi mushindo atukwashaa mpa na bangi bantu.—Beena-Galate 6:10.
Ku bukwashi bwa Bifundwe atwibanyingishaa mu kikudi na ku mashimba. Bantu bapete masaku be na lukalo lwa kwibanyingisha ku mashima. Mu yaya nsaa, atupetaa bukome kwi Yehowa, “Efile Mukulu sha kusambana mu byooso.” (2 Beena-Kodinto 1:3, 4) Atulungula baaba be mu malwa milayilo i mu Bible, kwibapa lukulupilo shi Bufumu bw’Efile Mukulu abukyebe kupudisha ino myanda yooso ikwete kufwishila bantu malwa na makyenga.—Bifumbuwe 21:4.
Bwakinyi Batemwe ba Yehowa mbakumbeene kukwasha bantu bukidibuki su masaku abatuuku?
Mbukwashi kinyi bwa mu kikudi bwatudi balombeene kutwadila baaba bapete masaku?
lua_Latn lua_Latn bem_Latn bem_Latn bem_Latn bem_Latn lua_Latn lua_Latn